b'\n_START_ARTICLE_\nOkoljska zavest\n_START_PARAGRAPH_\nEkolo\xc5\xa1ka zavest (tudi okoljska zavest) je odgovorno stali\xc5\xa1\xc4\x8de posameznika do njegovega \xc5\xbeivljenjskega okolja. Pomeni zaznavanje in dojemanje problemov okolja ter temelji na znanju in \xc5\xbeelji ohraniti prvobitne naravne funkcije ekosistema._NEWLINE_Dotika se vsakega posameznika s strani njegove seznanjenosti s problemi v okolju. Izra\xc5\xbea se v odnosu do narave, njenem spo\xc5\xa1tovanju ter opustitvi dejavnosti, ki ogro\xc5\xbeajo okolje, v prid ohranitve biolo\xc5\xa1ke raznovrstnosti, ravnovesja med elementi okolja in \xc4\x8dlovekovo gospodarsko dejavnostjo. Odra\xc5\xbea se tudi v raz\xc5\xa1irjenosti in aktivnosti delovanja skupin, ki se zavzemajo za ohranjanje okolja. Ekolo\xc5\xa1ka zavest zadovoljuje \xc4\x8dlovekove potrebe, hkrati pa upo\xc5\xa1teva na\xc4\x8dela varstva narave.'